สรุปเหตุการณ์ โดนบังคับขายหุ้น 6 แสนล้าน ในวันเดียว
จะเกิดอะไรขึ้น ถ้าชีวิตเราต้องโดนบังคับขายทรัพย์สิน 6 แสนล้านบาทภายในวันเดียว ? แม้แต่ผู้ที่อยู่ในวงการซื้อขายหุ้นมานานหลายสิบปี ก็บอกว่า “ชีวิตเขาไม่เคยพบเจอ การขายรวดเดียว ที่มากขนาดนี้มาก่อน”
29 มี.ค. 2564

สรุปเหตุการณ์ โดนบังคับขายหุ้น 6 แสนล้าน ในวันเดียว /โดย ลงทุนแมน
จะเกิดอะไรขึ้น ถ้าชีวิตเราต้องโดนบังคับขายทรัพย์สิน 6 แสนล้านบาทภายในวันเดียว ?
แม้แต่ผู้ที่อยู่ในวงการซื้อขายหุ้นมานานหลายสิบปี ก็บอกว่า
“ชีวิตเขาไม่เคยพบเจอ การขายรวดเดียว ที่มากขนาดนี้มาก่อน”
ถ้าใครได้ตามข่าวเมื่อวันศุกร์ที่ผ่านมา มีรายงานว่าบริษัทการเงินระดับโลกหลายแห่ง เช่น Morgan Stanley, Goldman Sachs, Credit Suisse และ Nomura ต่างเทขายหุ้น คิดเป็นมูลค่ารวมกันมากถึง 6 แสนล้านบาท
มูลค่าดังกล่าวเทียบเท่ากับมูลค่าของบริษัทใหญ่อันดับต้น ๆ ของประเทศไทยทั้งบริษัทเลยทีเดียว
เหตุการณ์ที่เกิดขึ้นทำให้หลายคนต่างตีความว่า ตลาดทุนทั่วโลกกำลังปรับฐานครั้งใหญ่
แต่เมื่อไม่กี่ชั่วโมงมานี้ มีข้อมูลมาว่าแท้จริงแล้วเหตุการณ์เทขายหุ้นที่เกิดขึ้น มีต้นตอมาจาก Archegos Capital Management บริษัทจัดการกองทุน ที่ถูกบริหารโดย Bill Hwang
แล้ว Bill Hwang ไปทำอะไร ให้บริษัทการเงินระดับโลกต้องเทขายหุ้นมหาศาลพร้อมกันในวันเดียว ? ลงทุนแมนจะสรุปเหตุการณ์แบบง่าย ๆ ให้ฟัง
╔═══════════╗
Blockdit เป็นแพลตฟอร์ม สำหรับนักอ่านและนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ 
Blockdit. Ideas Happen. 
╚═══════════╝
1) Bill Hwang เป็นทั้งเจ้าของบริษัท และเป็นผู้จัดการกองทุนของ Archegos Capital Management โดยบริษัทแห่งนี้ ถือเป็นบริษัทจัดการกองทุน ที่จะนำเงินของผู้ถือหน่วยลงทุนไปสร้างผลตอบแทนในสินทรัพย์ต่าง ๆ
2) อย่างไรก็ตาม กลยุทธ์การลงทุนของ Bill Hwang ไม่ใช่แค่เพียงการเข้าไปซื้อหุ้นธรรมดา แต่เขาได้ใช้ “Block Trades” เป็นเครื่องมือในการลงทุน
3) การใช้ Block Trades จะทำให้เราซื้อสินทรัพย์มากกว่าเงินที่เรามีอยู่ได้ แต่มีเงื่อนไขว่าต้องวางหลักประกันไว้กับบริษัทที่ทำสัญญาด้วย
4) ยกตัวอย่าง เช่น
เรามีเงิน 1 แสนบาท สามารถทำสัญญา Block Trades กับบริษัทหลักทรัพย์ เพื่อซื้อหุ้นมูลค่า 1 ล้านบาท
ถ้าหุ้นขึ้น 10% เราก็จะได้กำไร 1 แสนบาท แปลว่าเราจะมีเงินมากขึ้นเป็นเท่าตัว
แต่ในทางกลับกัน ถ้าหุ้นลง 10% เราก็จะขาดทุน 1 แสนบาท แปลว่าเราจะหมดตัว
5) และเมื่อหุ้นลงถึงระดับหนึ่ง บริษัทหลักทรัพย์ที่เราเข้าไปทำสัญญา จะบังคับขายหุ้นทั้งหมดเพื่อไม่ให้ ผลขาดทุนมากกว่าหลักประกันที่ถูกวางเอาไว้
6) สิ่งที่เกิดขึ้นก็คือ กองทุนของ Bill Hwang ลงทุนโดยเน้นไม่กี่ตัว โดยหุ้นเหล่านี้ตกลงมาจากระดับที่ซื้อไว้มาก และที่สำคัญกองทุนของ Bill Hwang ได้ซื้อหุ้นเกินเงินที่มีอยู่ “หลายเท่าตัว”
7) ทำให้ท้ายที่สุดแล้ว บริษัทหลักทรัพย์ต้องบังคับขายหุ้นของ Bill Hwang ทั้งหมดเพื่อปิดความเสี่ยง
8) โดยมูลค่าที่ขายทิ้งไป ถูกรายงานไว้ว่าสูงถึง 6.24 แสนล้านบาท
ซึ่งถือเป็นเรื่องไม่ปกติ และมูลค่าที่ถูกบังคับขายมีปริมาณสูงเกินไป จนหุ้นหลายตัวมีสภาพคล่องไม่เพียงพอต่อแรงขายที่เกิดขึ้น
9) ผลลัพธ์ที่ตามมา ก็คือ ราคาหุ้นของบริษัทเหล่านั้นจึงตกลงแรง
เราลองมาดูมูลค่าบริษัทที่กองทุนของ Bill Hwang เข้าไปทำสัญญา Block Trades ผ่านบริษัท หลักทรัพย์ต่าง ๆ ในช่วงสัปดาห์ที่ผ่านมา
ViacomCBS -50%
Discovery -45%
Tencent Music Entertainment -33% 
Vipshop -31%
Baidu -18%
 
10) ซึ่งนอกจากกองทุนของ Bill Hwang จะขาดทุนจนหมดตัว บริษัทที่ทำสัญญากับกองทุนนี้ ก็จะขาดทุนไปด้วยถ้าขายหุ้นได้ในราคาที่ต่ำเกินไป
เช่นในกรณีนี้ มีข่าวว่าบางบริษัทหลักทรัพย์ที่ทำสัญญากับกองทุนนี้ ก็ขาดทุนมหาศาลเช่นกัน อย่างบริษัท Credit Suisse ที่ถูกคาดการณ์ว่าจะขาดทุนมากถึง 100,000 ล้านบาทในเหตุการณ์ครั้งนี้ ซึ่งมากกว่ากำไรทั้งหมดที่ Credit Suisse ทำได้ในปี 2020 ที่ผ่านมาเสียอีก..
ซึ่งสะท้อนไปยัง มูลค่าหุ้นของ Credit Suisse ที่ร่วงลง 14% ในทันที
11) มีรายงานว่ากองทุน Archegos Capital Management นี้มีทรัพย์สินที่เป็นของ Bill Hwang และครอบครัว มูลค่ารวมกันกว่า 3 แสนล้านบาท และมีนักลงทุนรายย่อยอื่น ๆ อีกด้วย
 
12) อีกเรื่องที่น่าสนใจก็คือ Bill Hwang เคยเป็นหนึ่งในผู้จัดการกองทุนที่เคยโดนตั้งข้อหาเรื่อง “Insider Trading” หรือการใช้ประโยชน์จากข้อมูลวงในเพื่อทำกำไรจากตลาดหุ้นในปี 2012
ซึ่งก็เป็นคำถามของใครหลายคนที่ตั้งข้อสงสัยว่า ทำไมบริษัทการเงินระดับโลก ถึงยังทำธุรกิจกับบุคคลแบบนี้..
13) ในอีกด้านหนึ่งก็คือ นักลงทุนรายย่อยที่นำเงินไปลงทุนในกองทุนของ Bill Hwang อาจมองข้ามเรื่องดังกล่าวไป เพราะเหตุผลว่าเขาสามารถสร้างผลตอบแทนเฉลี่ยได้สูงถึง 16% ต่อปีในอดีตที่ผ่านมา..
เรื่องราวทั้งหมดนี้ ถือเป็นหนึ่งในเหตุการณ์ที่นักลงทุนทั่วโลกให้ความสนใจ
ถึงขนาดที่นักวิเคราะห์บางรายยังเอ่ยปากว่าไม่เคยพบเห็นการเทขายหุ้น
ในลักษณะดังกล่าวมาก่อนตลอดชีวิตการทำงานมายาวนานถึง 25 ปี
ถึงตรงนี้ก็ทำให้เราคิดได้ว่า
การที่เราจะต้องนำเงินไปฝากเงินลงทุนไว้กับใคร
บางครั้ง เราอาจจะต้องศึกษาหาข้อมูลให้รอบคอบ
กว่าการดูเพียงผลตอบแทนเฉลี่ยย้อนหลังที่สวยหรู
อย่างในกรณีของ Archegos Capital Management  
ที่กองทุนสามารถสร้างผลตอบแทนได้ดี แถมเป็นพันธมิตรกับบริษัทการเงินยักษ์ใหญ่มากมาย
แต่สุดท้าย ผู้จัดการกองทุนกลับใช้เครื่องมือที่ไม่ปกติ
แทนที่เงินจะงอกเงย กลับกลายเป็น ศูนย์ ในพริบตา
ดังนั้น คำถามที่สำคัญที่เราต้องรู้ เวลาเราจะฝากเงินลงทุนไว้กับใคร
ไม่ใช่ว่าเราจะได้กำไรเท่าไร
แต่อาจเป็น เรามีโอกาสขาดทุนมากสุด ที่เท่าไร..
----------------------
Blockdit เป็นแพลตฟอร์ม สำหรับนักอ่านและนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-